++

**KONTROLLI I LARTË I SHTETIT**

**SHPALLJE PËR NËPUNËS CIVIL**

**NGRITJE NË DETYRË**

**“*Drejtor i Drejtorisë së Burimeve Njerëzore në Kontrollin e Lartë të Shtetit*”**

**I. Përshkrimi i përgjithshëm i punës për pozicionin e mësipërm**

Drejtori i Drejtorisë së Burimeve Njerëzore në KLSH:

* 1. Përgjigjet dhe jep llogari për veprimtarinë e Drejtorisë, para Sekretarit të Përgjithshëm të KLSH-së.
	2. Organizon, drejton dhe mbikëqyr punën e specialistëve dhe raporton te Kryetari për zbatimin e detyrave, si dhe bën analiza, raporte e nxjerr përfundime për rritjen e efektivitetit të punës së drejtorisë.
	3. Bashkërendon punën me strukturat e tjera për detyrat e përbashkëta që cakton Kryetari. Në bashkëpunim me drejtoritë dhe departamentet e tjera, përpunon dhe harton strategjinë e zhvillimit të burimeve njerëzore për institucionin.
	4. Kontrollon dhe përgjigjet për zbatimin e detyrave lidhur me çështje të burimeve njerëzore dhe ndjek zbatimin e tyre në përputhje me dispozitat ligjore.
	5. Ndjek zbatimin e procedurave për rekrutimin në punë të personelit, mbështetur në dispozitat ligjore për statusin e nëpunësit civil, marrëdhëniet e punës dhe aktet e brendshme të miratuara nga Kryetari i KLSH-së.
	6. Bashkëpunon dhe ndjek pranë departamenteve dhe drejtorive kryerjen e vlerësimit të arritjeve vjetore të punës së punonjësve, bazuar në legjislacionin përkatës në fuqi.
	7. Kontrollon dhe përgjigjet për proceset e punës së Protokoll-Arkivës, protokollimin dhe arkivimin e dokumentacionit dhe materialeve të auditimit sipas rregullave në fuqi.
	8. Shqyrton dhe dërgon korrespondencën e Drejtorisë brenda afateve, duke ndihmuar në zgjidhjen në kohë të problemeve.
	9. Përmes Sektorit të Etikës dhe Integritetit, mbikëqyr zbatimin e rregullave të sjelljes, etikës dhe integritetit nga ana e punonjësve të KLSH-së, sipas ligjit nr.154/2014 “Për Organizimin dhe Funksionimin e Kontrollit të Lartë të Shtetit, Kodit Etik dhe Rregullores së Brendshme.
	10. Në bashkëpunim me Sektorin e Financës azhornon mbi lëvizjen e punonjësve të KLSH-së, largimet e tyre dhe dorëzimin e aktiveve që kanë në ngarkim punonjësit në rast se largohen apo transferohen.

**II. Kushtet që duhet të plotësojë kandidati dhe kriteret e veçanta**

*Kushtet që duhet të plotësojë kandidati:*

- Të jetë nëpunës civil i konfirmuar në kategorinë II-b, III-a;

- Të mos ketë masë disiplinore në fuqi;

- Të ketë të paktën vlerësimin e fundit “*mirë*” apo “*shumë mirë*”.

*Kandidatët që aplikojnë për këto vende pune duhet të plotësojnë kriteret e veçanta si vijon:*

- Të kenë kryer arsimin e lartë dhe të jenë diplomuar jo më poshtë se niveli Master Shkencor në Shkenca Juridike/Shkenca Ekonomike/Shkenca Bujqësore /Shkenca Sociale/Shkenca Inxhinierike;

- Të kenë eksperiencë pune në KLSH mbi 10 vjet;

- Të kenë njohuri të avancuara në gjuhën angleze;

- Të zotërojnë eksperienca dhe kualifikime ndërkombëtare në fusha që përfshijnë fushëveprimin e Institucioneve Supreme të Auditimit dhe menaxhimin e burimeve njerëzore;

- Të kenë aftësi të mira drejtuese, menaxhuese dhe komunikuese.

Kategoria e pagës për këtë vend pune është II-a.

**III. Paraqitja e dokumenteve**

Kandidatët që shprehin interesin për të aplikuar duhet të dorëzojnë këto dokumente:

- Kërkesë me shkrim;

- Jetëshkrim i përditësuar me të dhëna të plota dhe të sakta;

- Fotokopje të diplomës të nivelit Bachelor dhe Master Shkencor së bashku me listën e notave. Diplomat që janë marrë jashtë vendit, duhet të jenë njohur paraprakisht sipas legjislacionit në fuqi për njehsimin e diplomave;

- Fotokopje të letërnjoftimit;

- Vërtetim të gjendjes shëndetësore;

- Vërtetim të gjendjes gjyqësore;

- Vlerësimin e fundit të performancës;

- Vërtetim që nuk ka masë disiplinore në fuqi;

- Çdo dokument tjetër që vërteton plotësimin e kritereve të mësipërme, si dhe trajnime, kualifikime, arsim shtesë, vlerësime pozitive të përmendura në jetëshkrim.

***Dokumentacioni duhet të dorëzohet brenda datës 28.06.2023.***

**IV. Faza e verifikimit paraprak**

Në faqen zyrtare të KLSH-së [*www.klsh.org.al*](http://www.klsh.org.al) më datë **30.06.2023** do të bëhet shpallja e listës së verifikimit paraprak për kandidatët që plotësojnë kriteret e shpallura të vendit të punës, si dhe të dhëna mbi zhvillimin e testimit me shkrim. Kandidatët që nuk do të kualifikohen do të njoftohen me email po në të njëjtën ditë. Njoftimi do të dërgohet për publikim edhe në portalin Shërbimi Kombëtar i Punësimit.

**V. Konkurrimi**

*Kandidatët do të vlerësohen me shkrim mbi njohuritë në lidhje me:*

- Ligjin nr. 154/2014 datë 27.11.2014 “Për organizimin dhe funksionimin e Kontrollit të Lartë të Shtetit”;

*-* Ligjin nr. 152/2013, “Për Nëpunësin Civil”, i ndryshuar dhe aktet nënligjore në zbatim të tij;

- Ligjin nr. 9131, datë 08.09.2003, “Për rregullat e etikës në administratën publike”;

- Kodin e Punës të Republikës së Shqipërisë;

- Rregulloren e Brendshme të Organizimit dhe Funksionimit të KLSH-së;

- Standardet ndërkombëtare INTOSAI për menaxhimin e Burimeve Njerëzore në Institucionet Supreme të Auditimit.

*Kandidatët gjatë intervistës së strukturuar me gojë do të vlerësohen lidhur me:*

- Eksperiencën e tyre;

- Njohuritë, aftësitë dhe kompetencën lidhur me menaxhimin e Burimeve Njerëzore në Institucione Supreme të Auditimit;

- Njohjen e kuadrit ligjor të sipër cituar si dhe standardet ndërkombëtare apo praktikat e mira në menaxhimin e Burimeve Njerëzore në Institucionet Supreme të Auditimit;

- Motivimi dhe pritshmëritë e tyre për karrierën.

**VI. Fazat dhe mënyra e vlerësimit të kandidatëve**

Kandidatët do t’i nënshtrohen fazave të vlerësimit si, verifikimi paraprak dhe vlerësimi i kandidatëve.

Verifikimi paraprak, ka për qëllim të verifikojë nëse kandidatët plotësojnë kriteret e përcaktuara në shpalljen për konkurrim.

Vlerësimi i kandidatëve, përfshin:

a) vlerësimi i dokumentacionit (arsimimi, përvoja, trajnime të lidhura me fushën etj);

b) vlerësimi me shkrim;

c) intervista e strukturuar me gojë.

Në përfundim të procesit të vlerësimit vetëm kandidati që do të grumbullojë minimumi 70 pikë (70% të pikëve totale) do të shpallet fitues.

**VII. Njoftimi i kandidatëve**

Në faqen zyrtare të KLSH-së [*www.klsh.org.al*](http://www.klsh.org.al) më datë **30.06.2023** do të bëhet shpallja e listës së verifikimit paraprak dhe në vijimësi duke respektuar afatet e përcaktuara në kuadrin ligjor për nëpunësin civil, do të shpallen datat e zhvillimit për secilën fazë të konkurrimit. Kandidatët do të njoftohen individualisht me email për rezultatet.

Njoftimi do të dërgohet për publikim edhe në portalin Shërbimi Kombëtar i Punësimit.

**Konkurrimi është i hapur për nëpunësit civil të KLSH-së që plotësojnë kriteret e vendit të punës.**

**KONTROLLI I LARTË I SHTETIT**